CATL ใช้เวลา 11 ปี เป็นผู้ผลิตแบตเตอรี่ EV อันดับ 1 ของโลก
เรามาดูกันว่าบริษัทแห่งนี้ มีที่มาอย่างไร ? ลงทุนแมนจะเล่าให้ฟัง
5 ก.ย. 2565

CATL ใช้เวลา 11 ปี เป็นผู้ผลิตแบตเตอรี่ EV อันดับ 1 ของโลก /โดย ลงทุนแมน
ปฏิเสธไม่ได้เลยว่า รถยนต์ไฟฟ้า เป็นหนึ่งในอุตสาหกรรมที่กำลังเติบโตมากที่สุดของโลก
แน่นอนว่าหัวใจสำคัญของอุตสาหกรรมนี้ ก็คือ “แบตเตอรี่”
แล้วถ้าถามว่าบริษัทไหนผลิตแบตเตอรี่รถยนต์ไฟฟ้ามากที่สุดในโลก
จากไตรมาสแรกของปีนี้ 
อันดับ 1 คือ CATL มีส่วนแบ่งตลาด 35%
รองลงมาคือ LG มีส่วนแบ่งตลาด 15.9%
ตามมาด้วย BYD มีส่วนแบ่งตลาด 11.1%
สิ่งที่น่าสนใจก็คือ บริษัทที่ครองส่วนแบ่งตลาดมากที่สุดในโลกอย่าง CATL 
เพิ่งก่อตั้งได้เพียง 11 ปีเท่านั้น แถมปัจจุบันยังมีมูลค่ามากถึง 6.5 ล้านล้านบาท
วันนี้เรามาดูกันว่าบริษัทแห่งนี้ มีที่มาอย่างไร ?
ลงทุนแมนจะเล่าให้ฟัง 
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
CATL ก่อตั้งขึ้นโดยคุณ Zeng Yuqun หรือ Robin Zeng เกิดเมื่อปี 1968 ปัจจุบันอายุ 54 ปี
หากเรามาดูการศึกษาของคุณ Robin Zeng แล้ว ก็เรียกได้ว่าไม่ธรรมดาเลยทีเดียว
- จบ ป.ตรี ด้านวิศวกรรมต่อเรือ ที่ Shanghai Jiao Tong University  
- จบ ป.โท ด้านวิศวกรรมอิเล็กทรอนิกส์และสารสนเทศ ที่ South China University of Technology 
- จบ ป.เอก ด้านฟิสิกส์สสารควบแน่น ที่ Chinese Academy of Sciences
โดยหลังจากจบการศึกษาแล้ว เขาได้เริ่มทำงานที่บริษัทต่อเรือแห่งหนึ่ง ในมณฑล Fujian
ซึ่งก็เป็นช่วงเวลาเดียวกันที่บริษัทยักษ์ใหญ่ของญี่ปุ่นอย่าง Sony
ได้ร่วมมือกับ Asahi Kasei Corporation บริษัทด้านเคมีภัณฑ์ สัญชาติญี่ปุ่น
จนสามารถผลิต “แบตเตอรี่ลิเทียมไอออน” เชิงพาณิชย์ได้สำเร็จเป็นครั้งแรกของโลกในปี 1991
คุณ Robin Zeng ที่จบการศึกษาในสาขาที่เกี่ยวข้อง จึงรู้สึกสนใจเรื่องนี้เป็นอย่างมาก
ซึ่งก็มากจนถึงขนาดที่ทำให้เขาในวัย 31 ปี ตัดสินใจลาออกจากงานประจำ เพื่อมาก่อตั้งบริษัท Amperex Technology Limited หรือ ATL ทำธุรกิจพัฒนาและผลิตแบตเตอรี่ลิเทียมไอออน
หลังจากนั้นไม่นาน ผลจากอุตสาหกรรมแบตเตอรี่ลิเทียมไอออนที่กำลังเติบโต บวกกับนโยบายของทางรัฐบาลจีน ที่ต้องการผลักดันประเทศให้เป็นผู้ผลิตอุปกรณ์อิเล็กทรอนิกส์
ATL จึงสามารถผลิตแบตเตอรี่ให้กับอุปกรณ์อิเล็กทรอนิกส์ไปได้มากถึง 1 ล้านชิ้น จนชื่อเสียงของ ATL เริ่มเป็นที่รู้จักมากขึ้น
จนวันหนึ่ง บริษัท ATL ของคุณ Robin Zeng ก็ได้ไปสะดุดตาของ TDK Corporation บริษัทผลิตชิ้นส่วนของอุปกรณ์อิเล็กทรอนิกส์ สัญชาติญี่ปุ่น ซึ่งในเวลานั้นกำลังเร่งขยายธุรกิจ โดยการไล่ซื้อกิจการที่เกี่ยวข้องกับการผลิตอุปกรณ์อิเล็กทรอนิกส์
ทำให้ในปี 2005 บริษัท TDK จึงได้ทำการซื้อกิจการทั้งหมดของ ATL ไป
อย่างไรก็ตาม คุณ Robin Zeng ยังคงมีหน้าที่ในการบริหารงานของ ATL ภายใต้ TDK ซึ่งเป็นบริษัทแม่
ด้วยชื่อเสียงของ TDK ในเวลานั้น ซึ่งเป็นซัปพลายเออร์ให้กับหลายบริษัท ทำให้ ATL ที่กลายมาเป็นบริษัทในเครือ ก็ได้มีโอกาสผลิตแบตเตอรี่ให้กับบริษัทระดับโลกหลายราย
ซึ่งนั่นก็รวมไปถึงบริษัทชื่อดังอย่าง Apple และ Samsung ด้วยเช่นกัน
จนมาในช่วงปี 2009 ก็เรียกได้ว่าเป็นจุดเปลี่ยนครั้งใหญ่ในชีวิตของคุณ Robin Zeng
ในเวลานั้น รัฐบาลจีนต้องการผลักดันให้จีนขึ้นมาเป็นผู้นำในด้าน การผลิตรถยนต์ไฟฟ้า รัฐบาลจึงได้มีการออกนโยบาย พร้อมทั้งให้เงินอุดหนุนในด้านต่าง ๆ เพื่อยกระดับอุตสาหกรรมในประเทศ ไม่ว่าจะเป็น
- นโยบายเพื่อสนับสนุนให้มีการใช้งานรถยนต์ไฟฟ้ามากขึ้น เริ่มตั้งแต่ให้เงินอุดหนุน เช่น มีโครงการให้เงินอุดหนุนสำหรับรถยนต์ไฟฟ้าทั้งรถสาธารณะ และรถส่วนบุคคล
- นโยบายผลักดันด้านเทคโนโลยีและนวัตกรรมการผลิต เพื่อสร้างซัปพลายเชนของรถยนต์ไฟฟ้า
เช่น อุดหนุนเงินทุนให้กับโครงการต่าง ๆ ตั้งแต่ การขุดและแปรรูปลิเทียม โคบอลต์, ผลิตแบตเตอรี่ ไปจนถึงการผลิตรถยนต์
- นโยบายพัฒนาโครงสร้างพื้นฐาน เพื่อการใช้งานรถยนต์ไฟฟ้า เช่น สร้างสถานีชาร์จไฟฟ้าสาธารณะหลายแห่งทั่วประเทศ
หากนับตั้งแต่ปี 2009 ถึงปี 2021 ที่ผ่านมา 
รัฐบาลจีนให้เงินสนับสนุนสำหรับโครงการเหล่านี้ 
รวมทั้งหมดคิดเป็นมูลค่ากว่า 534,000 ล้านบาท
แน่นอนว่าเมื่อเห็นโอกาสนี้ คุณ Robin Zeng จึงไม่รอช้า
ในปี 2011 เขาและกลุ่มนักลงทุนชาวจีนจึงได้ทำการเข้าซื้อธุรกิจผลิตแบตเตอรี่รถยนต์ไฟฟ้าของ TDK ออกมาตั้งเป็นบริษัทใหม่ ที่ชื่อ “Contemporary Amperex Technology Co., Limited” หรือ “CATL”
โดยคุณ Robin Zeng และกลุ่มนักลงทุนชาวจีนมีสัดส่วนการถือหุ้นอยู่ 85% ส่วนอีก 15% ที่เหลือเป็นของบริษัท TDK
ด้วยอุตสาหกรรมแบตเตอรี่รถยนต์ไฟฟ้าที่เติบโตอย่างต่อเนื่อง
ทำให้ CATL มีลูกค้าเพิ่มมากขึ้น ไม่ว่าจะเป็นลูกค้าภายในประเทศอย่าง
บริษัท NIO ที่ถูกก่อตั้งขึ้นในปี 2014 หรือลูกค้าจากต่างประเทศ โดยมีลูกค้ารายแรกคือ BMW
จนกระทั่งในปี 2017 หลังจากที่บริษัทสามารถทำรายได้ที่ระดับ 20,000 ล้านหยวน หรือราว 100,000 ล้านบาท CATL ก็ได้เข้าจดทะเบียนในตลาดหลักทรัพย์เซินเจิ้นในเดือนมิถุนายน ปี 2018
ตัดภาพมาที่ปัจจุบัน CATL เป็นบริษัทที่มีธุรกิจหลัก 
คือ การผลิตและพัฒนาแบตเตอรี่ลิเทียมไอออน ให้กับบริษัทรถยนต์ไฟฟ้าเกือบทั่วโลก
โดยมีลูกค้าเป็นบริษัทผลิตรถยนต์ชื่อดังมากมาย ไม่ว่าจะเป็น Tesla, BMW, Daimler AG, Volkswagen, Volvo และค่ายรถยนต์จากฝั่งญี่ปุ่นอย่าง Toyota และ Honda
โดยบริษัทมีโรงงานการผลิตมากถึง 10 แห่งด้วยกัน 
แบ่งเป็น 9 แห่งในประเทศจีน และ 1 แห่งในประเทศเยอรมนี
นอกจากเรื่องกำลังการผลิตแล้ว 
บริษัทยังให้ความสำคัญในด้านการสร้างนวัตกรรมใหม่ ๆ ด้วยเช่นกัน
ปัจจุบัน CATL มีศูนย์วิจัยและพัฒนาอยู่ 5 แห่ง 
โดยในปีที่ผ่านมา บริษัทมีการลงทุนในการวิจัยและพัฒนามากถึง 40,000 ล้านบาทเลยทีเดียว
ด้วยนวัตกรรมและกำลังการผลิตที่มากเป็นอันดับต้น ๆ ของโลก 
ทำให้ในวันนี้ CATL จึงกลายมาเป็นบริษัทผู้ผลิตแบตเตอรี่ให้กับรถยนต์ไฟฟ้ามากเป็นอันดับ 1 ของโลก
โดยในช่วง 3 เดือนแรกของปี 2022 ที่ผ่านมา 
บริษัทสามารถครองส่วนแบ่งตลาดได้มากถึง 35% 
มากกว่าอันดับ 2 อย่าง LG ที่ 15.9% เกินกว่า 2 เท่าเลยทีเดียว
ในขณะที่เมื่อปีที่แล้ว CATL มีรายได้ทั้งปีอยู่ที่ 690,000 ล้านบาท 
เติบโตจากปีก่อน มากถึง 160%
กำไร 84,000 ล้านบาท เติบโตจากปีก่อน 185% 
และล่าสุด มูลค่าของบริษัท CATL อยู่ที่ 6.5 ล้านล้านบาท
ทั้งหมดนี้ ก็ได้ส่งผลให้คนที่อยู่เบื้องหลังอย่างคุณ Robin Zeng 
กลายเป็นคนที่มีมูลค่าทรัพย์สินทั้งหมดมากถึง 1.4 ล้านล้านบาท 
มีทรัพย์สินเพิ่มขึ้นมา เป็น 23 เท่า ภายในระยะเวลา 5 ปี
ขึ้นแท่นเป็นมหาเศรษฐีอันดับที่ 29 ของโลก
ปิดท้ายด้วยข้อมูลที่น่าสนใจ
รู้หรือไม่ว่า ? 
นอกจาก CATL จะเป็นเจ้าตลาดแบตเตอรี่รถยนต์ไฟฟ้าแล้ว 
ปัจจุบันบริษัท ATL หรือบริษัทที่ถูกก่อตั้งโดยคุณ Robin Zeng ในตอนแรก 
ก็ยังเป็นซัปพลายเออร์ ผู้ผลิตแบตเตอรี่หลักให้กับ Apple ด้วยเช่นกัน..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
 
-
 
-
-
-
-
-
-
-
-
-หนังสือ Branding The Nation